Еди Маринов
Животът, вентилаторът и сапунените мехури

chitanka.info

София, 2015

Колкото и красиво да е небето, колкото и приятни да са мечтите, колкото и да ни е удобно да се вкарваме в някакви естетически утопии, трябва да знаем на коя земя протича истинският ни живот. Вярно е, че Човекът не може да остане задълго „тук“ и затова и му е дадена възможността да гради своите замъци от облаци, да се бори със своите вятърни мелници, но трябва да бъде много внимателен, защото реалността е онази, която (да ме прощавате за малко неприятния израз) пуска вентилатора и разгонва облаците, че отгоре на това и пуска един сочен, миризлив екскремент вътре.

Мечтите са нещо страхотно, но красота има дори и в лайната — просто трябва да я намериш. Истинският живот е играта, за която сме родени, той е съдбата ни, той е онази игра — единствената, в чието практикуване, въпреки че постоянно губим или най-много излизаме наравно, намираме себе си и се чувстваме задоволени и себеизпълнили се.

Дори и в тази игра да има правила, ние никога, до самия край, не ги познаваме. Затова измисляме свои си и им придаваме общовалидност. Добре е да намериш някой, чиито общовалидни правила да са близки до твоите, да се покриват в основните си концепции — тогава сапунените мехурчета на битиетата се докосват, допълват се. Понякога дори навлизат едно в друго, обединяват се. Друг път, ако едното е по-малко или по-фино, се спуква и се превръща в мънички капчици морал, изпуснати от някой и търсещи друго мехурче, върху което да се залепят. Трябва обаче винаги да сме готови да променяме общовалидните си правила, да сме по-гъвкави в тях, именно за да не позволяваме на нашето мехурче да спука нечии други, да вземаме колкото се може повече от прекрасната многоцветна пяна на другите.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.